Diari Oficial de la Generalitat Valenciana


Sumari del DOGV 5000, del 06-05-2005 (2005/4768)

ORDE de 25 d'abril de 2005, de la Conselleria de Benestar Social, per la qual es convoquen beques dirigides a persones amb discapacitats físiques o sensorials, per a la realització de pràctiques de formació a dur a terme en les distintes conselleries del Consell de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5000

Data del DOGV
:   06-05-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/4768


Data del document
:   25-04-2005

Organisme emissor
:   Conselleria de Benestar Social

Tipus de document
:   Ordre

Descriptors 

:   * formació professional
    * discapacitat físic
    * suport econòmic
    * inserció professional
    * ajuda pública
    * assignació per estudis

ORDE de 25 d'abril de 2005, de la Conselleria de Benestar Social, per la qual es convoquen beques dirigides a persones amb discapacitats físiques o sensorials, per a la realització de pràctiques de formació a dur a terme en les distintes conselleries del Consell de la Generalitat. [2005/X4768]
  
L'objectiu del Consell de la Generalitat d'avançar en la integració laboral de les persones amb discapacitat s'ha plasmat en distintes disposicions i programes, i és en la present legislatura una de les seues prioritats bàsiques.
  
La Conselleria de Benestar Social, en el marc de la política dirigida a millorar i aconseguir una millor i major especialització de les persones discapacitades dins de l'àmbit professional i laboral, té com un dels seus objectius prioritaris la integració laboral de les persones amb discapacitats físiques o sensorials.
  
Per a l'obtenció d'esta meta, s'ha revelat com un recurs adequat la realització de pràctiques de formació de les persones discapacitades, dins de les distintes institucions o empreses.
  
És per este motiu, motiu pel qual la Conselleria de Benestar Social, en estreta coordinació i col·laboració amb les restants conselleries que formen el Consell de la Generalitat, convoca la concessió de 35 beques perquè persones amb discapacitats físiques o sensorials, puguen accedir a la realització de pràctiques de formació, dins de l'àmbit de l'administració Pública.
  
Esta actuació es troba recollida en els objectius i en les activitats del programa 311.10 Direcció i Servicis Generals, amb suficient consignació pressupostària en la Llei de Pressupostos de la Generalitat Valenciana per a l'exercici de 2005.
  
En virtut de les facultats que em conferix el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social, l'article 35 de la Llei 5/1983, de 30 de desembre, de Govern i segons el que establix el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
Procedir a la convocatòria de concurs públic per a la concessió d'un màxim de 35 beques, dirigides a persones amb discapacitats físiques o sensorials, per a la realització de pràctiques de formació en les distintes conselleries que integren l'administració de la Generalitat i aprovar les Bases que s'adjunten com a annex I, per les quals ha de regir-se esta convocatòria, així com el model de sol·licitud i de declaració responsable que s'inserixen com a annex II i III, respectivament.
  
Article 2
  
Les ajudes tindran un import brut màxim global de cent seixanta-set mil sis euros amb trenta-cinc cèntims d'euro (167.006,35) euros, que s'imputaran a càrrec de l'aplicació pressupostària 99.79.62.4240.119.92.9, línia de subvenció T 2468 del pressupost de la Generalitat per a l'any 2005.
  
Article 3
  
Correspondrà a la Sotssecretaria de la Conselleria de Benestar Social la resolució de la convocatòria, així com la facultat d'adoptar les resolucions necessàries per al desplegament i l'execució d'esta, tot complint el que disposa l'article quint, apartat h) del Decret 108/ 1992, de 6 de juliol, del Govern Valencià, pel qual es regula la concessió de beques i en la Resolució del conseller de Benestar Social de 30 de gener del 2001, sobre delegació de l'exercici de competències en determinats òrgans de la Conselleria.
  
DISPOSICIÓ FINAL ÚNICA
  
La present Orde entrarà en vigor l'endemà de su publicació en el Diari Oficial de la Generalitat Valenciana.
  
Contra la present Orde podrà interposar-se recurs potestatiu de reposició davant la consellera de Benestar Social, en el termini d'un mes des de la publicació, d'acord amb el que disposa els articles 116 i 117 de la llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redació donada per la Llei 4/1999, de 13 de gener, o directament recurs contenciós administratiu davant la Sala Contenciosa Administratiu del Tribunal Superior de Justícia de la Comunitat Valenciana, dins del termini de dos mesos a comptar des de l'endemà de la publicació, d'acord amb el que preveu els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 25 d'abril del 2005
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Bases de la convocatòria per a la concessió d'un màxim de 35 beques dirigides a persones amb discapacitats físiques o sensorials, per a la realització de pràctiques de formació que s'han de dur a terme en les distintes conselleries del Consell de la Generalitat.
  
Primera. Objecte
  
La present convocatòria té com a objecte la concessió, d'acord amb els principis de publicitat i concurrència competitiva, d'un màxim de 35 beques per a facilitar la formació complementària i la realització de pràctiques de capacitació de persones amb discapacitats físiques o sensorials amb titulació universitària, en l'àmbit de l'administració pública de la Generalitat.
  
Segona. Dotació, duració i pagament de les beques
  
La dotació de cada una de les beques és de huit-cents seixanta (860) euros bruts mensuals. Sobre la esta quantitat es practicaran les retencions legals oportunes, sent l'import brut total de les 35 beques de cent seixanta-set mil sis euros amb trenta-cinc cèntims d'euro (167.006,35 €), que es pagaran a càrrec de l'aplicació pressupostària 18.35.12.4913.592.84.4, línia de subvenció T 2468 del pressupost de la Generalitat per a l'any 2005.
  
L'import de la beca s'abonarà mensualment per la Conselleria de Benestar Social prèvia certificació del Cap del Servici on el becari realitze la pràctica.
  
El període de gaudi de les beques començarà el dia indicat en la Resolució de la present convocatòria, la qual serà publicada en el Diari Oficial de la Generalitat Valenciana i finalitzarà el 31 de desembre del 2005. No obstant això tal període podrà prorrogar-se a l'exercici pressupostari de l'any 2006 i fins a un màxim de 12 mesos, tot incloent-hi el període de pròrroga, sempre que existisca consignació pressupostària adequada i suficient en el pressupost de la Generalitat per a l'esmentat exercici.
  
Tercera. Requisits dels sol·licitants
  
Podran optar a l'obtenció d'una beca els que reunisquen els requisits següents:
  
a) Ser espanyol o nacional d'un estat membre de la Unió Europea o nacional d'aquells estats a què, en virtut de tractats internacionals realitzats per la Comunitat Europea i ratificats per Espanya, s'aplique la lliure circulació de persones.
  
b) Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.
  
c) Residir a la Comunitat Valenciana.
  
d) Tindre acreditada la qualificació de minusvalidesa per deficiència física o sensorial en un grau igual o superior al 33%.
  
e) Estar en possessió d'una titulació universitària.
  
f) No tindre atorgada en el moment de la resolució administrativa que resolga la present convocatòria, qualsevol altra beca o ajuda que poguera concedir-se per la mateixa o semblant activitat per qualsevol altre organisme o entitat, bé siga públic o privat.
  
g) Estar al corrent de les obligacions fiscals i de Seguretat Social i complir amb les bases de la convocatòria i la resta de normes que siguen d'aplicació.
  
El compliment temporal dels requisits s'entendrà referit a la data de finalització del termini de presentació de sol·licituds.
  
Quarta. Formalització i termini de presentació de sol·licituds
  
Les persones aspirants a la beca presentaran en el termini de 15 dies hàbils a comptar des de l'endemà de la publicació de la present orde en el Diari Oficial de la Generalitat Valenciana una sol·licitud segons model que s'indica en l'annex II.
  
Els candidats hauran de presentar esta sol·licitud en el registre general de la Conselleria (Passeig Albereda, 16, de València (46162) o en les direccions territorials de la Conselleria de Benestar Social d'Alacant, Castelló i València, síties en la c/ del Teatre, 37 (03111), Av. Germans Bou, 81 (12502) i Av. Baró de Càrcer, 36 (46217), respectivament, o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot adjuntant la documentació següent:
  
1. Fotocòpia compulsada de document nacional d'identitat (DNI) o document d'identificació d'estrangeria (NIE)
  
2. En cas de no tindre la nacionalitat espanyola, documentació suficient que acredite que l'aspirant és nacional d'un estat membre de la Unió Europea o nacional d'aquells estats a què, en virtut de tractats internacionals realitzats per la Comunitat Europea i ratificats per Espanya, s'aplique la lliure circulació de persones.
  
3. Documentació suficient que acredite que l'aspirant residix a la Comunitat Valenciana.
  
4. Certificat de la qualificació de minusvalidesa per deficiència física o sensorial en un grau igual o superior al 33%.
  
5. Documentació adequada que acredite que el candidat té cobertura sanitària.
  
6. Declaració responsable (el model del qual figura com annex III) d'estar al corrent de les obligacions fiscals i de Seguretat Social, i complir amb les bases de la convocatòria i la resta de normes que siguen d'aplicació
  
7. Currículum, en què es farà constar les dades personals, data i lloc de naixement, domicili a efectes de notificacions, telèfons, correu electrònic, així com les dades acadèmiques i professionals.
  
Els sol·licitants acreditaran les titulacions, cursos i mèrits que s'hagen al·legat en el currículum, per mitjà de:
  
- Fotocòpia compulsada del títol, o del depòsit de les taxes per a l'expedició del títol, si és el cas.
  
- Certificats o acreditacions dels mèrits i cursos al·legats en el currículum.
  
Tots els mèrits que s'al·leguen hauran de ser acreditats documentalment, per mitjà d'original o fotocòpia compulsada, en el moment de presentació de les sol·licituds. No es tindrà en compte cap mèrit al·legat que no estiga justificat documentalment.
  
El compliment temporal dels mèrits s'entendrà referit a la data de finalització del termini de presentació de sol·licituds.
  
Serà causa d'exclusió l'incompliment dels requisits assenyalats en el Base Tercera així com la no realització de l'entrevista regulada en la Base Quinta, B).
  
Si la sol·licitud no reunix totes les dades exigides o falta documentació acreditativa, es requerirà a l'interessat perquè, en un termini de deu dies naturals, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució, d'acord amb l'article 71 de la Llei 30/ 1992, de Règim Jurídic de les Administracions Públiques i del Procediment Administratiu Comú.
  
Durant este termini d'esmena no s'admetrà documentació relativa a mèrits que no hagen sigut al·legats durant el termini de presentació de sol·licituds.
  
Quinta. Mèrits i valoració
  
La selecció es durà a terme a la vista de les circumstàncies acadèmiques i sociolaborals dels aspirants. Per a això s'assignaran els punts que a continuació i amb referència als esmentats aspectes s'indiquen:
  
A) Trajectòria acadèmica: fins a 4 punts.
  
B) Entrevista: fins a 6 punts. La Comissió valorarà l'experiència del sol·licitant en funció del seu perfil personal i sociolaboral.
  
Sexta. Selecció dels concursants
  
Per a l'examen de sol·licituds de la beca, es constituirà una Comissió Avaluadora que estarà presidida pel Cap d'Àrea de Planificació de la Conselleria de Benestar Social, i formaran part d'esta, com a vocals:
  
- Els directors territorials de la Conselleria de Benestar Social a València, Alacant i Castelló, o persones en què deleguen.
  
- El cap d'Àrea d'Integració Social de Discapacitats de la Direcció General d'Integració Social de Discapacitats.
  
- El cap de Servici de l'Oficina per a la Qualitat de Vida.
  
- Un tècnic del Servici de Formació i Qualitat en Recursos Humans, que actuarà com a secretari.
  
Els membres de la Comissió Avaluadora podran ser assessorats, en tot cas, pel personal tècnic o professional que es considere necessari, que podrà assistir amb veu però sense vot.
  
A efectes organitzatius i a fi de d'agilitar el procés de selecció, els membres de la Comissió podran delegar la seua presència en les reunions que es realitzen i la Comissió Avaluadora podrà dividir-se en subcomissions, bé amb caràcter territorial o bé per agrupació d'expedients, amb un quòrum mínim de tres membres que avaluaran la documentació aportada. Estes actuacions s'incorporaran per la Comissió en una Acta definitiva.
  
Esta Comissió adaptarà el seu funcionament al qual establix la present convocatòria i, de manera subsidiària, a la Llei 30/ 1992, de 26 de novembre, de Règim Jurídic de les Administracions Públiques i del Procediment Administratiu Comú
  
Sèptima. Procediment de selecció
  
El procés de selecció es desenvoluparà de la manera següent:
  
- A la vista dels documents efectivament acreditats, la Comissió Avaluadora valorarà els mèrits que d'aquells es deduïsquen, d'acord amb els criteris i barems establits en la base quinta, A).
  
- L'entrevista, que s'avaluarà d'acord amb allò que s'ha expressat en la base quinta, B).
  
La Comissió Avaluadora podrà donar preferència als aspirants que no hagen gaudit anteriorment d'este tipus de beques de la Conselleria de Benestar Social.
  
S'exposarà la llista provisional, ordenada segons la puntuació obtinguda, en el tauler de la Conselleria i de les direccions territorials d'esta, durant 10 dies hàbils per a la fase d'al·legacions.
  
Els supòsits d'empat es resoldran a favor de l'aspirant que presente millor expedient acadèmic.
  
Una vegada finalitzat el procés de selecció, la Comissió Avaluadora elaborarà una proposta d'adjudicació de beques, en el termini de dos mesos des de la finalització del termini de presentació de sol·licituds, que contindrà la relació dels beneficiaris i una borsa de reserva, per orde de puntuació, per al cas que es produïsca alguna renúncia o abandó.
  
Octava. Concessió
  
La Sotssecretaria de la Conselleria de Benestar Social dictarà en un termini d'un mes a partir de la proposta que eleve la Comissió Avaluadora, una Resolució en què s'adjudiquen les beques i es constituïsca la borsa de reserva a què es referix la Base Sèptima.
  
La Resolució de concessió es publicarà, dins del termini indicat en el paràgraf anterior, en el Diari Oficial de la Generalitat Valenciana, acte que, d'acord amb els articles 58 i 59 de la Llei 30/1992 de Règim Jurídic de l'Administracions Públiques i del Procediment Administratiu Comú, produirà els efectes de notificació als interessats.
  
Sense perjuí de l'anterior, la Resolució s'inserirà en els taulers de la Conselleria de Benestar Social i de les territorials de la Conselleria.
  
En el cas d'existir disponible pressupostari suficient, la Subsecretaria de la Conselleria podrà disposar l'assignació de noves beques d'acord amb la borsa de reserva prioritzada existent.
  
La Conselleria de Benestar Social es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
  
Novena. Lloc de realització de les pràctiques formatives
  
Els aspirants hauran d'indicar en la seua sol·licitud la província on vullguen dur a terme les pràctiques de formació.
  
Estes pràctiques es realitzaran en les dependències administratives de les distintes conselleries de la Generalitat, en les províncies de València, Alacant i Castelló.
  
Posteriorment a la Resolució de concessió de les beques, la Comissió Avaluadora, a la vista de les característiques i necessitats específiques d'adaptabilitat que presenten els becaris i tenint en compte el perfil formatiu i professional d'estos, proposarà l'assignació dels destinacions en les distintes conselleries i dependències administratives, segons la província sol·licitada.
  
Així mateix, la Comissió, tenint en compte la situació sociolaboral dels becaris així com les disponibilitats dels recursos humans existents, proposarà el personal especialitzat necessari per a facilitar la integració efectiva en l'organització de l'administració pública, per tal de donar millor compliment a les finalitats de la present convocatòria.
  
Deu. Drets, obligacions i incidències dels becaris
  
La condició de becari no implica cap vinculació laboral o administrativa amb la Conselleria de Benestar Social i la seua concessió i aprofitament serà incompatible amb el gaudi d'altres beques, ajudes o treballs que suposen concurrència amb l'objecte i dedicació de les presents o que impedisca el compliment de les obligacions com a becari.
  
A fi de verificar el compliment del que disposa l'apartat anterior, les persones adjudicatàries de les beques hauran de presentar, amb anterioritat a la data d'inici del seu exercici, els documents següents:
  
A) Una declaració responsable, el model de la qual figura com a annex III, expressiva de les següents circumstàncies personals:
  
1. Complir amb les bases de la convocatòria i la resta de normes que siguen d'aplicació.
  
2. No ser beneficiari de cap altra beca que poguera concedir-se per a la mateixa o semblant activitat.
  
3. No ser beneficiari d'ajudes i no mantindre relació laboral que suposen concurrència amb l'objecte i dedicació de les presents.
  
B) Una certificació administrativa expedida per l'autoritat competent, que justifique estar al corrent de les obligacions tributàries i de Seguretat Social.
  
Seran obligacions dels becaris:
  
- Començar el gaudi de la beca el dia que s'assenyale.
  
- Exercir l'activitat objecte d'esta convocatòria, davall la supervisió del cap del Servici en què realitze la beca, d'acord amb la distribució que organitze l'òrgan que exercix la tutela, amb un horari màxim de 35 hores setmanals.
  
- Presentar un informe dins dels 15 dies posteriors al terme de cada semestre natural, que contindrà la menció de les activitats i els estudis realitzats en el període.
  
La Sotssecretaria de la Conselleria assignarà els becaris a les conselleries respectives.
  
Els caps del Servici on exercisca les seues tasques ordenaran les activitats i delimitaran el nombre d'hores presencials d'estos durant el funcionament dels servicis, perquè quede acreditada la seua assistència, tot això segons els criteris dels seus servicis i la formació que tinga el becari. A més, programaran les activitats que cal desenvolupar en el departament, i actuarà com a tutor formatiu i avaluaran la seua activitat en la forma que es considere més convenient, tenint en compte les característiques d'este.
  
L'incompliment pel becari de les seues obligacions podrà donar lloc a la privació de la beca pel temps que quedara de gaudi, sense perjuí de les altres responsabilitats que resultaren exigibles.
  
La Sotssecretaria de la Conselleria de Benestar Social resoldrà les incidències que es produïsquen durant el període de gaudi de les beques, i podrà deixar sense efecte estes, amb la prèvia consulta amb la Comissió Avaluadora i la Conselleria on estiga destinat el becari, mitjançant l'audiència de l'interessat i vist l'expedient contradictori, en els supòsits d'incompliment de les obligacions, no realitzar l'activitat que va motivar la concessió o deixar de reunir els requisits exigits en la present convocatòria.
  
Davant les incidències, les renúncies, els abandons o els incompliments que deixen vacant una beca, es procedirà a cobrir esta segons l'orde establit en la borsa de reserva que resulte del procés de selecció.
  
Onze. Assegurança d'accident
  
La Conselleria de Benestar Social subscriurà amb una entitat asseguradora una pòlissa d'assegurança combinada d'accident individual, de la qual seran beneficiàries les persones adjudicatàries de la beca.